b'\n_START_ARTICLE_\nHenrik Costa\n_START_SECTION_\n\xc5\xbdivljenje in delo\n_START_PARAGRAPH_\nGimnazijo je obiskoval v Ljubljani, kjer je bil njegov profesor Valentin Vodnik, s katerim je ostal v prisr\xc4\x8dnih odnosih vse do njegove smrti. Leta 1812 je opustil \xc5\xa1olanje, se preselil v Kr\xc5\xa1ko. Kot finan\xc4\x8dni uradnik je slu\xc5\xbeboval v razli\xc4\x8dnih krajih, najdlje v Ljubljani, kjer je bil vi\xc5\xa1ji carinski ravnatelj. Politi\xc4\x8dno je bil konservativen. Nasprotoval je politi\xc4\x8dnemu programu Slovencev, ne pa njihovemu jeziku in kulturi. Njegova publicisti\xc4\x8dna dejavnost je bila raznovrstna. Razpravljal je o gospodarskih vpra\xc5\xa1anjih, o arheolo\xc5\xa1kih in o umetnostno-zgodovinskih spomenikih. \xc4\x8clanke je \xc5\xbee zgodaj za\xc4\x8del objavljati v razli\xc4\x8dnih \xc4\x8dasopisih; (Vaterl\xc3\xa4ndische Bl\xc3\xa4tter, Archiv, Illyrisches Blatt, Laibacher Zeitung, Carniolia, Carinthia), najve\xc4\x8d pa je sodeloval pri Mitttheilungen des historischen Vereins f\xc3\xbcr Krain, kjer je objavljal vrsto zanimivih lokalno-zgodovinskih, literarnih in biografskih prispevkov. Zbiral je arhivarije, \xc4\x8dasopise in druge dokumente svoje dobe ter si s pisano besedo in dejanji prizadeval, da bi jih ohranil. Va\xc5\xbene topografske zapiske in zgodovinske spomine obsegajo njegove Reiseerinnerungen aus Krain (Lj. 1848). Na prigovarjanje K. Kvasa je pri\xc4\x8del zbirati gradivo za slovensko-nem\xc5\xa1ki slovar, ki pa ga zaradi slu\xc5\xbebene prezaposlenosti ni mogel dokon\xc4\x8dati. V rokopisu je imel \xc5\xa1e ve\xc4\x8d drugega gradiva, tudi dnevnik iz \xc4\x8dasa ljubljanskega kongresa. Bogato knji\xc5\xbenico je po njegovi smrti dobil sin Etbin Henrik Costa, ve\xc4\x8dina teh stvari pa je po smrti sina Etbina skupno z njegovo drugo ostalino pri\xc5\xa1la najverjetneje v Petrograd._NEWLINE_Henrik Costa je bil \xc4\x8dlan \xc5\xa1tevilnih strokovnih in znanstvenih dru\xc5\xbeb v razli\xc4\x8dnih de\xc5\xbeelah. Za zasluge na strokovno-znanstvenem podro\xc4\x8dju (napisal je npr.: Das \xc3\xb6sterr. Hausirhandelsrecht, 1834; Der Freihafen von Triest, 1838; Waarenkunde ter \xc5\xa1e ve\xc4\x8d narodno-gospodarskih spisov) mu je leta 1853 univerza v W\xc3\xbcrzburgu podelila doktorat.'